ጠቅላይ ሚኒስትር አብይ አህመድ  ከጃፓን ውጭ ጉዳይ ሚኒስትር ታሮ ካኖ ጋር ተወያዩ
የኢፌዴሪ ጠቅላይ ሚኒስትር ዶክተር አብይ አህመድ ከጃፓን ውጭ ጉዳይ ሚኒስትር ታሮ ካኖን ጋር በጽህፈት ቤታቸው ተወያዩ፡፡ጠቅላይ ሚኒስትሩ ከውጭ ጉዳይ ሚኒስትሩ ጋር በሁለትዮሽ፣  ቀጠናዊና አለም አቀፍ ጉዳዮች ዙሪያ ውይይት አድርገዋል፡፡ውጭ ጉዳይ ሚኒስትር ታሮ ኮኖ ኢትዮጵያ እያካሄደች ያለውን የሀገር ውስጥ ለውጥና በቀጠናው ያላትን የሰላም አስተዋፅኦ ከፍተኛ መሆኑን ገልፀዋል፡፡የውጭ ጉዳይ ሚኒስትሩ ጠቅላይ ሚኒስትር ዶክተር አብይ  አሕመድ ጃፓንን እንዲጎበኙ ከጠቅላይ ሚስትርር ሽንዞ አቤን ግብዣ አቅርበዋል::ጠቅላይ ሚኒስትር ዶክተር አብይ በበኩላቸው ጃፓን የኢትዮጵያ የልማት ተባባሪ መሆኗን በማንሳት በሰው ሀብት አቅም ግንባታ፣  bንግድና ኢንቨስትመንት ዘርፎች ቀጣይ ትብብር እንዲኖር ያላቸውን ፍላጎት ገልፀዋል::በተመሳሳይ የውጭ ጉዳይ ሚኒስትሩ ከኢፌዴሪ የውጭ ጉዳይ ሚኒስትር ዴኤታ ዶክተር ማርቆስ ተክሌ ጋር ተወያይተዋል፡፡በውይይቱ በሁለቱ ሀገሮች መካከል ያለውን የረጅም ጊዜ ወዳጅነት ማጠናከር በሚቻልበት እና  የሁለትዮሽና ዓለምአቀፋዊ ጉዳዮች ዙሪያ መክረዋል።ዶክተር ማርቆስ ተክሌ በኢትዮጵያ ባለፈው አንድ ዓመት ጊዜ ውስጥ የተካሄዱ የፖለቲካ፣ የኢኪኖሚ እና የዲሞክራሲ ግንባታ ሂደት ላይ ገለጻ አድርገዋል።ጃፓን ለኢትዮጵያ እያደረገች ያለውን ሁለንተናዊ ድጋፍ በተመለከተም ምስጋናቸውን አቅርበዋል።የጃፓን የውጭ ጉዳይ ሚኒስትር ታሮ ኮኖ በበኩላቸው በኢትዮጵያ  መንግስት የተመዘገቡ አጠቃላይ ለውጦችን አድንቀዋል።ኢትዮጵያና ጃፓን ያላቸውን የንግድ፣ የኢንቨስትመንት እና ቱሪዝም ግንኙነት በስፋት አጠናክረው መቀጠል እንዳለባቸውም ሚኒስትሩ ተናግረዋል፡፡ኢትዮጵያ በክልሉ ሰላም እንዲሰፍን እያደረገች ያለውን አጠቃላይ እንቅስቃሴም ያላቸውን አድናቆት ገልፀዋል፡፡ጃፓን በአፍሪካ ቀንድ ሰላምን ለማስፍን ከኢትዮጵያ እና ከሚመለከታቸው አካላት ጋር ያላትን ትብብር አጠናከራ እንደምትቀጥልም ሚኒስትሩ ተናግረዋል፡፡(ምንጭ፡-የውጭ ጉዳይ ሚኒስቴር) 